Kina thotë se Kim Jong Un është i gatshëm për bisedime 
Udhëheqësi i Koresë së Veriut Kim Jong Un, qëndroi për një vizitë në Kinë, të parën jashtë vendit që kur mori pushtetin në vitin 2011.
Kina thotë se Kim Jong Un ka konfirmuar gjatë një vizite në Pekin përkushtimin për denuklearizimin e gadishullit korean dhe për t’u angazhuar në bisedime me Korenë e Jugut dhe Shtetet e Bashkuara. Agjencia kineze e lajmeve, Xinhua, e cila publikoi fotografitë e udhëheqësit të Koresë së Veriut me presidentin kinez, Xi Jinping, raporton se Kim dhe bashkëshortja e tij Ri Sol Ju, qëndruan për një vizitë jozyrtare në Pekin nga e diela deri të mërkurën. Gjatë takimit të dy udhëheqësit nënvizuan rëndësinë e ruajtjes së aleancës së ngushtë ndërmjet Kinës dhe Koresë së Veriut, të cilat ishin tensionuar pas provave bërthamore dhe me raketa balistike të Phenianit. Xi kishte mbështetur sanksionet e ashpra amerikane që synonin të ushtronin trysni mbi Kimin që të ulet në bisedime për t’i dhënë fund programit të tij kërcënues bërthamor. Gjatë muajve të fundit, Kim ‘moderoi’ qëndrimin e tij për të mos negociuar meqë “Koreja e Veriut tash është shtet me armë bërthamore”. Ai u vu në përpjekje për të ulur tensionet duke pezulluar provat e tjera, duke marrë pjesë në Lojërat Olimpike dimërore në Korenë e Jugut dhe duke u ofruar për të biseduar me presidentin e Koresë së Jugut Moon-Jae-in në muajin prill dhe me presidentin amerikan Donald Trump, në një takim që pritet të mbahet në muajin maj. Kim i ka thënë presidentit Xi, se "çështja e denuklearizimit të Gadishullit Korean mund të zgjidhet, nëse Koreja e Jugut dhe Shtetet e Bashkuara u përgjigjen përpjekjeve tona me vullnet të mirë dhe krijojnë atmosferë të paqes dhe qëndrueshmërisë”. Agjencia verikoreane e lajmeve KCNA, raportoi të mërkurën për vizitën e Kimit në Kinë, por nuk përmendi zotimet e tij për denuklearizim apo takimet e ardhshme. Të martën presidenti Xi e informoi presidentin Trump për vizitën e Kimit në Pekin. Më pas Shtëpia e Bardhë nëpërmjet një komunikate tha se “ne e shohim këtë zhvillim si dëshmi se fushata e trysnisë maksimale po krijon atmosferë të përshtatshme për dialog me Korenë e Veriut”.